-----------------------------------------------------------------------
  2.3 การประกอบธุรกิจของแต่ละสายผลิตภัณฑ์

  -----------------------------------------------------------------------

(1) ลักษณะการประกอบธุรกิจ

STP&I ได้เริ่มดำเนินกิจการในธุรกิจแปรรูปโลหะมากว่า 27 ปี
และได้เติบโตจนเป็นผู้ประกอบธุรกิจแปรรูปโลหะที่ใหญ่ที่สุดในประเทศ
ในส่วนของงานโครงสร้างเหล็กบริษัทมีกำลังการผลิตทั้งสิ้น 50,000
ตัน/ปีหรือสูงสุดในภูมิภาคเอเชียตะวันออกเฉียงใต้และ สำหรับงานท่อ
บริษัทมีโรงงานที่มีกำลังการผลิตหนึ่งในโรงงานที่ใหญ่ที่สุดในโลกโดยมีกำลังการผลิตเท่ากับ
800,000 dia. Inch ต่อปี จากโรงงาน 3 แห่งในชลบุรี ระยองและบ้านฉาง
ซึ่งตั้งอยู่ในบริเวณชายฝั่งทะเลภาคตะวันออก
เนื่องจากเป็นทำเลที่อยู่ใกล้กลุ่มลูกค้าหลักของบริษัทและท่าเรือต่างๆ
เพื่อความสะดวกในการส่งออกผลิตภัณฑ์ไปยังลูกค้าต่างประเทศ

-   งานแปรรูปโครงสร้างเหล็ก (Structural Steel Fabrication) คือ
    การแปรรูปโลหะซึ่งมีเหล็กแผ่นและเหล็กรูปพรรณเป็นวัตถุดิบหลักในการผลิตชิ้นส่วนโครงสร้างเหล็ก
    เพื่อใช้ติดตั้งในโรงงานอุตสาหกรรมขนาดใหญ่ เช่น โรงไฟฟ้า โรงกลั่นน้ำมัน
    โรงงานปิโตรเคมี เป็นต้น งานอาคารสูงที่ใช้เหล็กเป็นโครงสร้างของอาคาร
    งานสาธารณูปโภคขั้นพื้นฐาน เช่น สะพาน ทางยกระดับ เป็นต้น
    งานผลิตอุปกรณ์และส่วนของเครื่องจักร ซึ่งใช้ในงานก่อสร้าง (Construction Equipment
    and Mechanical Parts) รวมถึงงานเหล็กทั่วไป (General Steel Work) เช่น
    โครงสร้างสำหรับจานรับสัญญาณโทรคมนาคม (Antenna Structure)
    โครงสร้างเสาสายไฟฟ้าแรงสูง (Transmission Line Tower)

-   งานประกอบและเชื่อมท่อ (Pipe Fabrication) คือ
    งานประกอบและเชื่อมท่อให้ได้ขนาดและรูปร่างตามแบบเพื่อความสะดวก
    และง่ายต่อการติดตั้งที่โครงการ
    โดยนำไปประกอบเป็นระบบท่อซึ่งใช้ในกระบวนการผลิตของโรงงานอุตสาหกรรม เช่น
    โรงไฟฟ้า โรงกลั่นน้ำมัน โรงงานปิโตรเคมี เป็นต้น) งานประกอบและเชื่อมท่อ หรืองานท่อ
    (Piping) คือ งานที่ทำการประกอบและเชื่อมท่อให้ได้ขนาดและรูปร่างตามแบบที่กำหนด
    เพื่อความสะดวกและง่ายต่อการติดตั้งที่โครงการของลูกค้า
    โดยท่อเหล่านี้จะนำไปเป็นอุปกรณ์ส่วนหนึ่งของกระบวนการผลิตในโรงงานอุตสาหกรรม เช่น
    โรงไฟฟ้า โรงกลั่นน้ำมัน โรงงานปิโตรเคมี และงานนอกชายฝั่งทะเล เป็นต้น

-   งานแปรรูปผลิตภัณฑ์เหล็ก (Steel Product Fabrication) ได้แก่

1.  ผลิตภัณฑ์สำหรับการขุดเจาะน้ำมันและก๊าซธรรมชาติสำหรับงานนอกชายฝั่งทะเล (Offshore
    Process Module) คือการแปรรูปโลหะให้เป็นชิ้นส่วนโครงสร้างเหล็ก อุปกรณ์ต่างๆ
    รวมทั้งระบบท่อ และประกอบขึ้นเป็นผลิตภัณฑ์ที่เป็นเครื่องจักร หรืออุปกรณ์
    สำหรับใช้ในกระบวนการแยกก๊าซในอุตสาหกรรมการขุดเจาะน้ำมันกลางทะเลโดยระบบการผลิตทั้งหมดจะถูกนำไปติดตั้งบนเรือขนาดใหญ่
    หรือติดตั้งบนแท่นกลางทะเล

2.  ผลิตภัณฑ์ถัง (Tank), ภาชนะความดัน (Pressure Vessel)
    และอุปกรณ์แลกเปลี่ยนความร้อน (Heat Exchanger)
    คือการแปรรูปโลหะเป็นภาชนะความดัน (Pressure Vessel) หรือ ถัง (Tank)
    สำหรับบรรจุของเหลวหรือก๊าซ เช่น ถังทรงกลม (Spherical Tank) ถังภาชนะความดัน
    (Pressure Vessel) เพื่อใช้ในกระบวนการผลิตในโรงงานอุตสาหกรรม โรงไฟฟ้า
    หรือโรงกลั่นน้ำมัน

3.  ผลิตภัณฑ์หม้อกำเนิดไอน้ำ (Boiler) ได้แก่ หม้อกำเนิดไอน้ำขนาดเล็ก (Package
    Boiler) หม้อกำเนิดไอน้ำชนิดท่อไฟ (Fire Tube Package Boiler)
    ซึ่งผลิตภายใต้เครื่องหมายการค้า “ไอเอชไอ” (Ishikawajima Harima Heavy
    Industry Co., Ltd. – IHI) จากประเทศญี่ปุ่น
    และหม้อไอน้ำขนาดใหญ่ที่ใช้ในอุตสาหกรรมทั่วไป รวมทั้ง Heat Recovery Steam
    Generator (HRSG)

  ลักษณะการประกอบธุรกิจของบริษัทย่อย

บริษัท เอส ที ไอ ที จำกัด ได้ก่อตั้งขึ้นในปี พ.ศ.2542
เป็นตัวแทนจำหน่ายสินค้าและให้บริการสำหรับเครื่องจักร อุปกรณ์
ที่ใช้ในอุตสาหกรรมการก่อสร้างและอุตสาหกรรมการผลิต รวมทั้งสิ่งแวดล้อม
บริษัทได้เป็นตัวแทนจำหน่ายสินค้าและบริการสินค้าหลายประเภท เช่น Tower Crane ยี่ห้อ
LIEBHERR จากประเทศเยอรมนี Concrete Pump ยี่ห้อ PUTZMEISTER จากประเทศเยอรมนี
เครื่องกำเนิดไอน้ำ ยี่ห้อ IHI จากประเทศญี่ปุ่น เป็นต้น

บริษัท เอสทีพี แอนด์ ไอ เอ็นจีเนียริ่ง จำกัด ได้ก่อตั้งขึ้นในปี พ.ศ.2542
เพื่อประกอบธุรกิจรับเหมาก่อสร้างและดำเนินงานด้านการออกแบบวิศวกรรม

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

  การประกอบธุรกิจของบริษัทนั้น
  มีความจำเป็นอย่างยิ่งที่จะต้องผลิตผลงานให้มีคุณภาพและมาตรฐานสูง
  ซึ่งบริษัทได้ให้ความสำคัญในเรื่องการบริหารคุณภาพให้ได้ตามมาตรฐานสากล
  โดยบริษัทได้รับการรับรองมาตรฐานสากลจากหลายสถาบันที่มีชื่อเสียง
  ทำให้ได้รับความเชื่อถือและไว้วางใจจากลูกค้าเป็นอย่างมาก โดยมีรายละเอียดดังนี้ คือ

(1) มาตรฐาน ISO 9001 - International Organization of Standardization
    สำหรับงานโครงสร้างเหล็ก และงานท่อ

(2) มาตรฐาน JSA Grade “H” - Japan Steel Structure Appraisal Center, Ltd.
    สำหรับงานโครงสร้างเหล็กเพื่อส่งผลิตภัณฑ์ไปญี่ปุ่น

(3) มาตรฐาน ASME U, U2, S, R, PP - American Society of Mechanical
    Engineers สำหรับงานภาชนะความดัน

บริษัทได้รับบัตรส่งเสริมคณะกรรมการส่งเสริมการลงทุนในการผลิตโครงสร้างเหล็ก งานท่อ
งานโครงสร้างเหล็กพร้อมอุปกรณ์และระบบท่อสำหรับงานนอกชายฝั่งทะเล งานถัง
งานภาชนะความดัน และงานหม้อกำเนิดไอน้ำ โดยสามารถสรุปสาระสำคัญได้ดังนี้ คือ

1.  คณะกรรมการส่งเสริมการลงทุนอาศัยอำนาจตามพระราชบัญญัติส่งเสริมการลงทุน พ.ศ. 2520
    ออกบัตรส่งเสริมให้แก่บริษัท เอสทีพี แอนด์ ไอ จำกัด (มหาชน) เมื่อวันที่ 1 กันยายน 2538
    เพื่อแสดงว่าเป็นผู้ได้รับการส่งเสริมการลงทุนในกิจการ
    ผลิตโครงสร้างเหล็กซึ่งใช้ในการก่อสร้าง ถังความดันสูง (Pressure Vessels)
    และชิ้นส่วนโลหะอื่น ๆ และหม้อกำเนิดไอน้ำ
    โดยได้รับสิทธิประโยชน์ที่สำคัญดังต่อไปนี้ได้รับยกเว้นอากรขาเข้าสำหรับเครื่องจักรตามที่คณะกรรมการพิจารณาอนุมัติได้รับการยกเว้นภาษีเงินได้นิติบุคคล
    สำหรับกำไรสุทธิที่ได้จากการประกอบกิจการที่ได้รับการส่งเสริมเป็นระยะเวลา 8
    ปีได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลสำหรับกำไรสุทธิไปรวมคำนวณเพื่อเสียภาษีเงินได้ตลอดระยะเวลาที่ได้รับยกเว้นภาษีเงินได้นิติบุคคล

(2) ตลาดและภาวะการแข่งขัน

(1) นโยบายและลักษณะการตลาดของผลิตภัณฑ์และบริการที่สำคัญ

-   กลยุทธ์การแข่งขัน

เนื่องจากผลิตภัณฑ์ของบริษัทเป็นผลิตภัณฑ์ที่ใช้ในงานก่อสร้างระบบสาธารณูปโภคขั้นพื้นฐาน เช่น
สะพาน ทางยกระดับ โรงไฟฟ้า โรงกลั่นน้ำมัน โรงงานอุตสาหกรรม
ซึ่งส่วนใหญ่มักจะเป็นโครงการที่มีมูลค่าสูง มีการออกแบบเพื่อใช้งานในแต่ละโครงการโดยเฉพาะ
มีรูปแบบที่หลากหลาย กระบวนการผลิตของบริษัทจึงต้องมีการปรับเปลี่ยนตลอดเวลา
บุคลากรที่เกี่ยวข้องต้องเป็นช่างฝีมือที่มีความสามารถและมีความชำนาญในด้านงานแปรรูปโลหะสูง
อีกทั้งต้องมีการพัฒนาในเรื่องเทคโนโลยีสมัยใหม่ตลอดเวลา เพื่อให้สินค้าหรือบริการที่ได้มีคุณภาพ
และส่งมอบงานได้ทันเวลา
ซึ่งเป้าหมายดังกล่าวนับว่าเป็นกลยุทธ์ที่สำคัญในการแข่งขันในธุรกิจแปรรูปโลหะโดยจากประสบการณ์ที่ผ่านมากว่า
27 ปี นั้น บริษัทได้เน้นให้มีความสามารถในการแข่งขันดังนี้ คือ

  1. คุณภาพของผลิตภัณฑ์และบริการที่ได้มาตรฐาน

เนื่องจากผลิตภัณฑ์ของบริษัท ถูกนำไปใช้เป็นส่วนประกอบสำหรับงานก่อสร้างประเภทต่าง ๆ
ดังนั้นคุณภาพของผลิตภัณฑ์และบริการที่ได้มาตรฐานจึงมีความจำเป็นและมีความสำคัญมาก
ทั้งนี้เพราะการที่ผลิตภัณฑ์มีคุณภาพไม่ได้มาตรฐานย่อมก่อให้เกิดความเสียหายต่อโครงการ สังคม
และชื่อเสียงของบริษัทด้วย
ดังนั้นคุณภาพของผลิตภัณฑ์จึงมีความสำคัญอันดับแรกที่ทั้งบริษัทและเจ้าของโครงการให้ความสนใจ
ด้วยเหตุดังกล่าวบริษัทจึงได้พยายามมุ่งเน้นในด้านคุณภาพ
จนได้รับการยอมรับจากสถาบันที่มีชื่อเสียงจากต่างประเทศหลายแห่ง ซึ่งได้แก่

1.  ได้รับประกาศนียบัตรรับรองมาตรฐานการผลิต ISO 9001
    สำหรับงานแปรรูปผลิตภัณฑ์โครงสร้างเหล็กและงานท่อในปี 2540

2.  ได้รับประกาศนียบัตร JSCA Class A
    จากสมาพันธ์ผู้ก่อสร้างโครงสร้างเหล็กแห่งประเทศญี่ปุ่น (Japan Steel Constructor
    Association JSCA) ซึ่งทำให้บริษัทฯ
    สามารถส่งออกงานโครงสร้างเหล็กไปยังประเทศญี่ปุ่นได้
    ประกาศนียบัตรที่ออกโดยสมาพันธ์ดังกล่าวแบ่งออกเป็น 4 ระดับ คือ Special Class,
    Class A, Class B และ Class C โดยประกาศนียบัตร Class A
    นับเป็นประกาศนียบัตรขั้นสูงที่ให้กับบริษัทต่างชาติ

3.  ได้รับประกาศนียบัตรรับรองมาตรฐานการผลิตระดับโลกสำหรับการผลิตภาชนะความดัน จาก
    ASME (American Society of Mechanical Engineers)
    ซึ่งเป็นประกาศนียบัตรรับรองสิทธิการใช้ “ตราประทับ” (Stamp) สำหรับภาชนะความดัน 5
    ประเภทคือ “U”, “U2”, “PP”, “R” และ “S”

ซึ่งการที่บริษัทได้รับการรับรองคุณภาพในสินค้าและบริการ
ทำให้บริษัทได้รับความเชื่อถือและไว้วางใจจากลูกค้า
รวมทั้งช่วยยกระดับให้บริษัทสามารถแข่งขันในระดับสากลได้มากยิ่งขึ้น

2. กำลังการผลิตสูง

บริษัทสามารถออกแบบและผลิตงานเหล็กตามความต้องการของลูกค้าได้หลากหลายแบบด้วยกำลังการผลิตที่สูงประมาณ
50,000-60,000 ตันต่อปี
ทำให้บริษัทมีความพร้อมที่จะดำเนินการผลิตในปริมาณมากและทันตามกำหนดเวลา
อีกทั้งบริษัทสามารถรับงานที่มีมูลค่าเพิ่มสูงๆ ได้ทันทีที่มีโอกาสมาถึง

3. ทำเลที่ตั้งโรงงานเหมาะสม

บริษัทมีความพร้อมในด้านสถานที่ตั้งโรงงานที่อยู่ในบริเวณใกล้กับท่าเรือสำคัญ อาทิเช่น
ท่าเรือแหลมฉบัง ท่าเรือศรีราชา เป็นต้น
ซึ่งสนับสนุนโครงการส่งออกไปต่างประเทศได้อย่างมีประสิทธิภาพ

4. เทคโนโลยี

บริษัทมีโรงงาน เครื่องมือ เครื่องจักรและอุปกรณ์ที่ทันสมัย
โดยบริษัทเป็นผู้ผลิตรายแรกในประเทศที่ใช้ระบบคอมพิวเตอร์เข้ามาช่วยในการทำงานโดยเริ่มจากการออกแบบ
การเขียนแบบ การวัดขนาด การตัด และการเจาะรู
ทำให้ช่วยย่นระยะเวลาในการทำงานให้เร็วขึ้น และมีความผิดพลาดน้อยลง
อีกทั้งบริษัทยังมีผู้ร่วมทุนที่ให้การสนับสนุนเทคโนโลยี 2 ราย คือ Tomoe Corporation และ
Mitsui & Company (Thailand) Limited

5. ฐานลูกค้าเดิม

บริษัทมีฐานลูกค้าเดิมที่ได้มีการดำเนินธุรกิจร่วมกันมาอย่างต่อเนื่องจนถึงปัจจุบัน
ซึ่งถือเป็นกลยุทธ์ทางการตลาดที่สำคัญอีกอย่างหนึ่ง ทำให้บริษัทได้รับงานอย่างต่อเนื่อง
ซึ่งลูกค้าดังกล่าว เช่น Tomoe Corporation, ABB Lummus Global B.V., Foster
Wheeler International Corporation, ABB Limited เป็นต้น

โดยบริษัทเน้นสร้างความสัมพันธ์อันดีกับลูกค้า
โดยมีวิศวกรของบริษัทในแผนกประสานงานโครงการทำหน้าที่ประสานงานระหว่างบริษัทกับลูกค้าในเกือบทุกขั้นตอนของการผลิตและติดตั้ง
เพื่อให้การดำเนินงานกับลูกค้าแต่ละรายเป็นไปอย่างมีประสิทธิภาพตาม
และสร้างความพอใจให้กับลูกค้า ซึ่งจะช่วยให้บริษัทได้รับงานต่อไปในอนาคตอีกด้วย

-   ลักษณะลูกค้าและกลุ่มลูกค้าเป้าหมาย

ลูกค้าของบริษัท แบ่งออกได้เป็น 2 กลุ่มหลักคือ เจ้าของโครงการ และ ผู้รับเหมาหลัก
ซึ่งมีทั้งในประเทศและต่างประเทศ

1)  เจ้าของโครงการ ประกอบด้วย ลูกค้าภาครัฐบาล ได้แก่ หน่วยงานราชการ รัฐวิสาหกิจ
    ที่มีโครงการสาธารณูปโภคขั้นพื้นฐานเป็นต้น และลูกค้าภาคเอกชน ซึ่งได้แก่
    ผู้ประกอบกิจการในอุตสาหกรรมที่มีการขยายการลงทุนและมีการก่อสร้าง โดยเฉพาะ
    โรงไฟฟ้า โรงกลั่นน้ำมัน โรงงานอุตสาหกรรมต่างๆ
    ซึ่งบริษัทได้มีการติดต่อกับลูกค้าเจ้าของโครงการอยู่บ้าง
    แต่จะมีการเปลี่ยนแปลงลูกค้าเจ้าของโครงการอยู่ตลอดเวลาตามการลงทุนของธุรกิจนั้น

2)  ผู้รับเหมาหลัก เป็นลูกค้าภาคเอกชนที่มีทั้งในประเทศและต่างประเทศ
    โดยเป็นผู้ประกอบธุรกิจรับเหมาก่อสร้างรายใหญ่
    ที่รับงานโครงการจากเจ้าของโครงการและแบ่งส่วนงานให้กับผู้รับเหมารองต่อไป
    โดยบริษัทได้รับการยอมรับจากลูกค้าที่เป็นผู้รับเหมาหลักอย่างมากทำให้บริษัทได้รับงานอย่างต่อเนื่อง
    ทั้งนี้ผู้รับเหมาหลักรายใหญ่ของบริษัท เช่น Tomoe Corporation, ABB Lummus Global
    B.V., ABB Limited, Foster Wheeler International Corporation, Foster
    Wheeler Energy Limited, Alstom Power INC., Kellog Joint
    Venture/Woodside Energy Limited., NKK Corporation, China State
    Construction Engineering Corporation

-   การจำหน่ายและช่องทางการจัดจำหน่าย

ช่องทางการจำหน่ายหรือช่องทางการติดต่อรับงานจากลูกค้าของบริษัท ในปัจจุบัน ประกอบด้วย

1) จากลูกค้าเก่าที่ให้ความเชื่อถือในชื่อเสียงและคุณภาพของบริษัท ซึ่งการรับงานจากลูกค้าเก่านั้น
มีความสำคัญต่อบริษัทมาก เนื่องจากแสดงให้เห็นว่าลูกค้าพึงพอใจในผลงานของบริษัท
ซึ่งจะช่วยให้งานกับบริษัทอย่างต่อเนื่อง อีกทั้งยังแนะนำต่อไปยังลูกค้าใหม่อีกด้วย
ลูกค้าเก่าของบริษัท ประกอบด้วย เจ้าของโครงการ ได้แก่ NEC, กลุ่มบริษัท NTS, เอสโซ่,
เชลล์, ไบเออร์ และผู้รับเหมาหลัก (Main Contractors) ได้แก่ Tomoe (Thailand) Co.,
Ltd., Foster Wheeler International Corporation, ABB Limited, Mitsubishi
Heavy Industries (MHI), Nichimen Corporation, Toyo Engineering
Corporation, ABB Lummus Global B.V., Foster Wheeler Energy Limited,
Alstom Power Inc., NKK Corporation ฯลฯ

2) จากลูกค้ารายใหม่ ซึ่งอาจมาจากการได้รับการแนะนำมาจากลูกค้าเก่า
การแนะนำจากบริษัทที่ปรึกษา หรือการผ่านเข้ามาทาง Web Site ของบริษัท

3) จากบริษัทร่วม บริษัทย่อยและบริษัทที่เกี่ยวข้อง
เนื่องจากบริษัทย่อยและบริษัทร่วมเป็นบริษัทที่ประกอบธุรกิจที่ต่อเนื่องกับบริษัท
จึงมีส่วนช่วยสนันสนุนในการหาลูกค้าให้แก่บริษัท อีกทั้งบริษัทมีผู้ร่วมทุนต่างชาติ 2 ราย คือ Tomoe
Corporation และ Mitsui & Company (Thailand) Limited
ได้ให้การสนับสนุนในด้านการตลาด โดยหางานจากต่างประเทศเข้ามาให้แก่บริษัท
อีกทั้งผู้รับเหมาหลักที่เป็นบริษัทญี่ปุ่น ซึ่งมีความสัมพันธ์อันดีกับทั้งสองบริษัท
ได้ไว้วางใจมอบงานภายในประเทศให้แก้บริษัทด้วย

4) จากตัวแทนการตลาดในต่างประเทศ
ซึ่งเป็นบริษัทที่มีโครงข่ายความสัมพันธ์กับผู้รับเหมาหลักในต่างประเทศ

5) จากตัวแทนหน่วยงานราชการในต่างประเทศ
ซึ่งเป็นหน่วยงานที่แนะนำบริษัทให้กับนักลงทุนในต่างประเทศ

-   สัดส่วนการจำหน่ายในประเทศและต่างประเทศและรายชื่อประเทศที่จำหน่ายผลิตภัณฑ์

ในปี 2545 และ 2544 บริษัทมีสัดส่วนการจำหน่ายในประเทศต่อการจำหน่ายต่างประเทศ คือ 1 :
3 โดยได้ส่งออกไปยังทวีปเอเชีย ทวีปยุโรป ทวีปอเมริกา ทวีปแอฟริกา และทวีปออสเตรเลีย

(2) ภาวะการแข่งขัน

-   สภาพการแข่งขันในอุตสาหกรรม

ตลาดในประเทศ
การแข่งขันในอุตสาหกรรมแปรรูปโลหะส่วนใหญ่มักจะเป็นการแข่งขันกันในแง่กลุ่มของผู้ประกอบการในประเทศ
เนื่องจากการนำเข้าผลิตภัณฑ์โลหะที่แปรรูปเป็นชิ้นส่วนสำเร็จรูปแล้วนำมาประกอบติดตั้งในไทยนั้นไม่คุ้มกับการลงทุน
เพราะผลิตภัณฑ์ที่นำเข้าจากต่างประเทศจะมีราคาสูงกว่าอีกทั้งต้องเสียค่าขนส่งเพิ่ม
รวมไปถึงการถูกจำกัดโดยมาตรฐานอุตสาหกรรมที่กำหนดใช้ในประเทศ
โดยสำนักงานมาตรฐานอุตสาหกรรม (สมอ.) ทำให้การแข่งขันจากคู่แข่งในต่างประเทศมีไม่มากนัก
อีกทั้งโรงงานแปรรูปโลหะที่มีกำลังผลิตสูงในประเทศขณะนี้มีเพียง 7 โรงงาน
ที่มีขนาดกำลังการผลิตเกิน 10,000 ตันต่อปี

ตลาดต่างประเทศ
สำหรับตลาดต่างประเทศจะเป็นการแข่งขันในแง่ของผู้ประกอบต่างประเทศในแถบเอเชียอาคเนย์
ซึ่งมักมีการแข่งขันทางด้านคุณภาพและความรวดเร็วในการส่งมอบเป็นหลัก
โดยมักไม่ค่อยมีการแข่งขันด้านราคา เนื่องจากเป็นภูมิภาคที่ได้รับผลกระทบด้านต้นทุนใกล้เคียงกัน

-   สถานภาพและศักยภาพในการแข่งขัน

สำหรับบริษัท เอสทีพี แอนด์ ไอ จำกัด (มหาชน) นั้น
มีข้อได้เปรียบในด้านขนาดกำลังการผลิตที่สูงถึง 50,000-60,000 ตันต่อปี
ซึ่งถือว่ามีกำลังการผลิตที่สูงที่สุดในประเทศรายหนึ่ง
ทำให้บริษัทสามารถรองรับงานทั้งตลาดในประเทศและตลาดต่างประเทศได้อย่างดี
อีกทั้งบริษัทได้รับใบรับรองคุณภาพของผลิตภัณฑ์ มาตรฐาน ISO 9002 มาตรฐาน JSCA Class
“A” และมาตรฐาน ASME U, U2, S, R, PP การมีเครื่องมือ
เครื่องจักรและเทคโนโลยีที่ทันสมัย บุคลากรที่มีประสบการณ์สูง
ตลอดจนมีผู้ร่วมทุนที่เกื้อกูลทางธุรกิจเป็นอย่างดี
ทำให้บริษัทมีชื่อเสียงเป็นที่ยอมรับในผลงานจากลูกค้า ทำให้บริษัทมีโอกาสในการรับงานมากยิ่งขึ้น

นอกจากนี้บริษัทได้รับสิทธิประโยชน์ต่างๆจากภาครัฐ อาทิเช่น
สิทธิประโยชน์ที่ได้รับจากคณะกรรมการส่งเสริมการลงทุน
ทำให้บริษัทได้รับการยกเว้นภาษีเงินได้นิติบุคคลเป็นระยะเวลา 8 ปีนับตั้งแต่ต้นปี 2544
ได้รับการยกเว้นอากรขาเข้าและภาษีมูลค่าเพิ่มสำหรับการนำเข้าวัตถุดิบเพื่อผลิตและส่งออก
นอกจากนี้บริษัทยังได้มีการดำเนินการด้านคลังสินค้าทัณฑ์บนประเภทโรงงานผลิต
ซึ่งทำให้การดำเนินงานด้านการนำเข้าวัตถุดิบเพื่อผลิตและส่งออกนั้น เป็นไปอย่างมีประสิทธิภาพ
ซึ่งนับเป็นข้อได้เปรียบในการแข่งขันของบริษัท

-   จำนวนคู่แข่งและชื่อคู่แข่ง

ในอุตสาหกรรมแปรรูปโครงสร้างเหล็กซึ่งใช้ในการก่อสร้างหรือติดตั้งนั้น
บริษัทมีส่วนแบ่งการตลาดภายในประเทศคิดเป็นร้อยละ 20 ถึงร้อยละ 25 โดยประมาณ

โดยคู่แข่งหลักภายในประเทศมี 7 รายด้วยกัน ดังนี้

1.  Euromill Engineering Ltd.

2.  Thai Herrick Co.,Ltd.

3.  MCS Hokogu Co.,Ltd.

4.  Thai Scandic Steel Co.,Ltd.

5.  Unithai Shipyard & Engineering Co.,Ltd.

6.  Visawakij Pattana Co.,Ltd.

7.  Wattanapaisal Co.,Ltd.

ส่วนคู่แข่งในต่างประเทศนั้น มักจะเป็นผู้ประกอบการธุรกิจแปรรูปโลหะ
ซึ่งอยู่ในแถบเอเชียในประเทศมาเลเซีย ประเทศอินโดนีเซีย ประเทศเกาหลี ประเทศจีน เป็นต้น

-   แนวโน้มภาวะอุตสาหกรรมและสภาพการแข่งขันในอนาคต

การขยายตัวของอุตสาหกรรมแปรรูปโลหะยังคงแปรผันโดยตรงกับภาวะอุตสาหกรรมโดยรวมของทั้งประเทศและทั่วโลก
เนื่องจากอุตสาหกรรมแปรรูปโลหะ โดยเฉพาะในส่วนของงานโครงสร้างเหล็ก งานท่อ
และภาชนะความดัน จัดเป็นอุตสาหกรรมต่อเนื่อง ตามการพัฒนาของอุตสาหกรรมอื่นๆ
ไม่ว่าจะเป็นโครงการสาธารณูปโภคพื้นฐาน เช่น ถนน สะพาน ทางยกระดับ โรงผลิตไฟฟ้า เป็นต้น
หรือโครงการด้านอุตสาหกรรมต่างๆ เช่น โรงกลั่นน้ำมัน อุตาสาหกรรมปิโตรเคมี
อุตสาหกรรมผลิตเครื่องใช้ไฟฟ้า อิเล็กทรอนิกส์ เครื่องจักร เครื่องยนต์ ยานยนต์
ตลอดจนอุตสาหกรรมผลิตชิ้นส่วนต่าง ๆ เป็นต้น
ซึ่งการเติบโตของอุตสาหกรรมเหล่านี้ล้วนขึ้นอยู่กับการขยายตัวทางเศรษฐกิจของประเทศและของโลก

โดยในอนาคตโครงสร้างเหล็กยังคงมีบทบาทสำคัญและมีแนวโน้มเพิ่มมากขึ้นในงานก่อสร้างทุกประเภท
เนื่องจากการก่อสร้างด้วยเหล็กจะทำให้สามารถลดระยะเวลาการก่อสร้างลง
การควบคุมคุณภาพทำได้ง่ายกว่า มีความต้องการแรงงานน้อย มีความปลอดภัยสูงกว่า
ตลอดจนมีมลภาวะที่เกิดจากการก่อสร้าง เช่น น้ำ ฝุ่นละออง เสียง
น้อยกว่าการก่อสร้างที่ใช้คอนกรีตเสริมเหล็กแบบเดิม

ในด้านของผู้ประกอบการในอุตสาหกรรมก่อสร้างในประเทศไทยนั้น
แต่เดิมมาจะเน้นการก่อสร้างที่ใช้คอนกรีตเสริมเหล็กเป็นองค์ประกอบหลัก
เนื่องจากการก่อสร้างโดยใช้คอนกรีตเสริมเหล็กจะมีต้นทุนที่ต่ำกว่าทั้งในด้านวัตถุดิบและค่าแรง
ขณะที่การก่อสร้างโดยใช้เหล็กโครงสร้างจะต้องพึ่งพาการนำเข้าวัตถุดิบ ซึ่งได้แก่
เหล็กโครงสร้างรูปพรรณ และต้องอาศัยแรงงานที่มีความชำนาญ
ทำให้การก่อสร้างโดยใช้เหล็กโครงสร้างจึงจำกัดอยู่ที่งานก่อสร้างขนาดใหญ่ เช่น
โครงการสาธารณูปโภคพื้นฐาน โรงงานอุตสาหกรรม และ อาคารคลังสินค้า อย่างไรก็ดี
ในปัจจุบันผู้ประกอบการและวิศวกรผู้ออกแบบได้เริ่มเห็นประโยชน์ของการก่อสร้างโดยใช้เหล็กโครงสร้างเหล็กแทนการก่อสร้างโดยใช้คอนกรีตเสริมเหล็ก
เนื่องจากปัจจุบันได้มีการผลิตโครงสร้างเหล็กขึ้นเองภายในประเทศ
ประกอบกับแรงงานในอุตสาหกรรมแปรรูปโลหะที่มีความชำนาญมีเพิ่มมากขึ้น
ทำให้อุตสาหกรรมแปรรูปโลหะสามารถขยายตัวได้เพิ่มขึ้นกว่าเมื่อก่อน

ในปี 2546 สถานการณ์ทางเศรษฐกิจโลกมีแนวโน้มไปในทิศทางที่ดีขึ้น
ส่งผลให้บรรยากาศการลงทุนมีการขยายตัวเพิ่มมากขึ้น ทั้งในยุโรป และสหรัฐอเมริกา
รวมถึงประเทศต่างๆในตลาดเกิดใหม่ทั่วทุกภูมิภาคของโลก
ซึ่งเป็นปัจจัยสำคัญในการเจริญเติบโตของอุตสาหกรรมก่อสร้างและผู้ผลิตโครงสร้างเหล็ก
ทั้งนี้การแข่งขันในอนาคตน่าจะไม่แตกต่างจากเดิมมากนัก
เนื่องจากอุตสาหกรรมโครงสร้างเหล็กเป็นอุตสากรรมที่ต้องอาศัยความชำนาญ
และชื่อเสียงของผู้ประกอบการ ซึ่งเป็นการกีดขวางการเข้ามาของคู่แข่งรายใหม่ได้

(3) การจัดหาผลิตภัณฑ์หรือบริการ

(1) ลักษณะการจัดให้ได้มาซึ่งผลิตภัณฑ์

-   การผลิต

การผลิตของบริษัท มีรายละเอียดที่สำคัญ สรุปได้ดังนี้

-   จำนวนโรงงาน

บริษัทมีโรงงานผลิตทั้งหมด 2 แห่ง คือ

-   โรงงาน 1 อยู่ที่จังหวัดชลบุรี โดยมีเนื้อที่กว่า 56 ไร่

-   โรงงาน 2 อยู่ที่จังหวัดระยอง โดยมีเนื้อที่กว่า 48 ไร่

-   กำลังการผลิต

กำลังการผลิตรวมจากโรงงานทั้ง 2 แห่งของบริษัท อยู่ที่ 50,000 ตันต่อปี
ทั้งนี้ยังไม่รวมถึงการดำเนินงานที่หน่วยงานโครงการต่างๆของบริษัทที่อยู่ภายนอกโรงงาน (Site)
ในส่วนเครื่องมือ เครื่องจักร และอุปกรณ์ภายในโรงงาน
บริษัทนำระบบคอมพิวเตอร์เข้ามาใช้ในกระบวนการผลิต และได้มีการปรับปรุงพัฒนาให้ทันสมัย
เพื่อให้การผลิตงานมีคุณภาพอย่างต่อเนื่อง

-   นโยบายการผลิต

บริษัทมีนโยบายการผลิตสินค้าให้ได้คุณภาพตามที่ลูกค้ากำหนด และส่งมอบให้ตรงเวลา
โดยคงไว้ซึ่งความปลอดภัย และการบริหารทรัพยากรในองค์กรให้เกิดประสิทธิภาพสูงสุด

-   การจัดหาวัตถุดิบเพื่อจำหน่าย

วัตถุดิบหลักที่ใช้ในการผลิตได้แก่ เหล็กรูปพรรณและเหล็กแผ่น
โดยมีปริมาณการใช้คิดเป็นสัดส่วนร้อยละ 90 ของวัตถุดิบทั้งหมด สำหรับวัตถุดิบอื่นๆ
ที่ใช้ในการผลิตประกอบด้วย ลวดเชื่อม สี เป็นต้น ซึ่งมีสัดส่วนการใช้คิดเป็นร้อยละ 10
ของวัตถุดิบทั้งหมด

ในการจัดหาวัตถุดิบหลัก บริษัทฯจะทำการตรวจสอบราคาเหล็กจากผู้ผลิตหรือตัวแทนจำหน่ายต่างๆ
ทั้งภายในและต่างประเทศก่อนการซื้อทุกครั้งเพื่อเปรียบเทียบราคา โดยก่อนหน้านี้
ในขั้นตอนการเสนอราคาหรือรับงานบริษัทได้ประมาณต้นทุนเหล็กโดยดูจากราคาเหล็กในปัจจุบันและแนวโน้มราคาเหล็กในอนาคต
เพื่อที่จะใช้ในการกำหนดราคาขายผลิตภัณฑ์ของแต่ละโครงการอยู่แล้ว อย่างไรก็ตาม
ถ้าเป็นโครงการที่มีลักษณะเฉพาะ ซึ่งต้องวางแผนการสั่งซื้อล่วงหน้า บริษัทจะทำการวางแผน
กำหนดช่วงเวลาที่จะใช้ให้สอดคล้องกับแผนการผลิต
เพื่อให้การผลิตเป็นไปอย่างต่อเนื่องไม่หยุดชะงัก
อีกทั้งบริษัทจะทำสัญญาในด้านปริมาณและราคากับผู้ผลิตหรือตัวแทนจำหน่ายเหล็กเพื่อให้ได้เหล็กทันการใช้งานและเพื่อให้ราคาเหล็กผันผวนตามราคาตลาดให้น้อยที่สุด

-   สภาพปัญหาเกี่ยวกับวัตถุดิบ

ปัญหาเกี่ยวกับวัตถุดิบของบริษัทส่วนใหญ่จะเป็นปัญหาด้านราคาและปริมาณ เนื่องจาก
อุตสาหกรรมเหล็กขั้นพื้นฐานในประเทศ ด้านเหล็กรูปพรรณและเหล็กแผ่นหนา
เพิ่งจะเริ่มมีการจัดตั้งขึ้นและสามารถผลิตได้เพียงบางชนิดหรือบางขนาดเท่านั้น
ทำให้บริษัทยังคงต้องพึ่งพาการนำเข้าเหล็กจากต่างประเทศ
ซึ่งมีราคาและปริมาณผันแปรโดยตรงตามสภาวะการณ์ของตลาดโลก
อีกทั้งการนำเข้าทำให้ราคาเหล็กได้รับผลกระทบจากอัตราาแลกเปลี่ยนด้วย

อีกทั้ง กฎ ระเบียบ และข้อบังคับของทางราชการ ที่เกี่ยวกับมาตรฐานผลิตภัณฑ์อุตสาหกรรม
มีบางส่วนที่เป็นอุปสรรคในการนำเข้าวัตถุดิบจากต่างประเทศ ทำให้การจัดซื้อวัตถุดิบมีความล่าช้า
และเป็นผลให้ต้นทุนวัตถุดิบที่ได้มีราคาสูงขึ้น
และอาจทำให้ความสามารถในการแข่งขันกับต่างประเทศเพื่อการส่งออกลดลง

ทั้งนี้บริษัทมีแนวทางแก้ไขปัญหาดังกล่าว ดังนี้

1.  ติดตามสภาวะของเศรษฐกิจโลกอย่างใกล้ชิด
    ซึ่งจะทำให้ทราบผลกระทบที่มีต่อราคาวัตถุดิบเหล็กโดยตรง
    โดยนำแนวโน้มของราคาเหล็กที่สามารถคาดการณ์ได้ในช่วงระยะ 3 ถึง 6 เดือนนี้
    มาใช้เป็นข้อมูลในการประมูลงานและรับงาน

2.  หาแหล่งวัตถุดิบใหม่ ๆ

3.  สร้างพันธมิตรหรือหาผู้ร่วมทุนที่เป็นผู้ผลิตหรือเป็นตัวแทนจัดจำหน่ายเหล็กที่มีศักยภาพสูง
    เนื่องจากงานผลิตโครงสร้างเหล็กซึ่งใช้ในการก่อสร้าง
    จำเป็นที่จะต้องได้วัตถุดิบมาทันตามกำหนด โดยได้ราคาที่เหมาะสม เพื่อให้ของทันส่งมอบ
    ภายใต้ต้นทุนที่กำหนด

4.  เสนอให้ปรับปรุงหรือแก้ไขกฎ ระเบียบและข้อบังคับของทางราชการ ให้มีความเหมาะสม
    โดยให้เอื้อประโยชน์ต่อทั้งผู้ประกอบการแปรรูปเหล็ก
    และผู้ประกอบอุตสาหกรรมผลิตเหล็กมากขึ้น เพื่อจะสามารถแข่งขันในตลาดโลกได้
    และมีรายได้เข้าประเทศ

-   จำนวนผู้จำหน่ายวัตถุดิบ

จำนวนผู้จำหน่ายวัตถุดิบหลักของบริษัท มีรายละเอียดดังนี้

1) เหล็กแผ่น (Plate) คือ เหล็กกล้าที่มีส่วนประกอบทางเคมีตามมาตรฐานผลิตภัณฑ์อุตสาหกรรม
และรีดเป็นแผ่นขณะร้อน เพื่อใช้สำหรับโครงสร้างเชื่อมประกอบและโครงสร้างทั่วไป เช่น อาคาร
สะพาน เรือ ถังเก็บน้ำมัน ภาชนะความดัน และโครงสร้างอื่นๆ แบ่งออกเป็น 4 ชนิด คือ
เหล็กแผ่นม้วน เหล็กแผ่นแถบ เหล็กแผ่นหนา และเหล็กแผ่นบาง

2) เหล็กรูปพรรณหรือเหล็กโครงสร้าง (Beam) คือ เหล็กที่ผลิตออกมามีหน้าตัดเป็นรูป
ลักษณะต่างๆ เพื่อใช้ในงานก่อสร้างโครงสร้าง แบ่งตามกรรมวิธีการผลิตได้ 2 ชนิด ได้แก่

1.  เหล็กรูปพรรณชนิดรีดร้อน (Hot Rolled) ได้แก่ เหล็กโครงสร้างรูปพรรณรูปตัว I, H, T,
    U, L ฯลฯ ซึ่งเป็นเหล็กโครงสร้างขนาดใหญ่ ใช้ในงานประเภทต่างๆ อาทิเช่น
    ใช้เป็นวัตถุดิบสำหรับงานแปรรูปโลหะซึ่งใช้ในการก่อสร้างหรือติดตั้ง ใช้ทำเสาเข็ม
    ใช้ทำฐานแท่นเครื่องจักร ใช้รองรับระบบท่อ เป็นต้น

โดยผู้ผลิตเหล็กโครงสร้างวิธีนี้ในประเทศมีจำนวนประมาณ 6 ราย
มีกำลังการผลิตรวมกันปีละประมาณ 1 ล้านตันเศษ

2.  เหล็กรูปพรรณชนิดรีดเย็น (Cold Rolled) ได้แก่ เหล็กโครงสร้างรูปพรรณขนาดเบา เช่น
    เหล็กโครงสร้างรูปพรรณ รูปตัว C ใช้ทำโครงหลังคา เป็นต้น

โดยผู้ผลิตเหล็กโครงสร้างวิธีนี้ในประเทศมีจำนวนประมาณ 9 ราย
กำลังการผลิตรวมทั้งสิ้นปีละประมาณ 2 แสนตัน

สำหรับบริษัทผู้ผลิตหรือตัวแทนจำหน่ายรายหลัก ๆ ที่บริษัทฯ สั่งซื้อวัตถุดิบมีดังนี้

+-----------------------+--------+------------------+-----------------+
| ชื่อ                    | ประเทศ | ประเภทกิจการ      | ระยะเวลาที่ติดต่อ   |
|                       |        |                  |                 |
|                       |        | ตัวแทนจำหน่าย      | กับบริษัทฯ (ปี)     |
+-----------------------+--------+------------------+-----------------+
| 1. Mitsui & Co., Ltd. | ญี่ปุ่น    | เหล็กแผ่น          | มากกว่า 10 ปี     |
|                       |        | เหล็กรูปพรรณ       |                 |
+-----------------------+--------+------------------+-----------------+
| 2. BS Steel           | ยุโรป   | เหล็กรูปพรรณ       | มากกว่า 10 ปี     |
+-----------------------+--------+------------------+-----------------+
| 3. เหล็กสยามยามาโตะ    | ไทย    | เหล็กรูปพรรณ       | มากกว่า 5 ปี      |
+-----------------------+--------+------------------+-----------------+
| 4. สหวิริยา เพลทมิล      | ไทย    | เหล็กแผ่น          | มากกว่า 5 ปี      |
+-----------------------+--------+------------------+-----------------+
| 5. แอล พี เอ็น เหล็กแผ่น  | ไทย    | เหล็กแผ่น          | มากกว่า 5 ปี      |
+-----------------------+--------+------------------+-----------------+
| 6.ร้านค้าเหล็กได้แก่       | ไทย    | เหล็กแผ่น          | มากกว่า 10 ปี     |
| กมลโลหะกิจ             |        | เหล็กรูปพรรณ       |                 |
| ศรีราชาสิริพานิช          |        |                  |                 |
| อุดมโลหะกิจ และอี่นๆ      |        |                  |                 |
+-----------------------+--------+------------------+-----------------+

-   สัดส่วนการซื้อวัตถุดิบในประเทศ/ต่างประเทศ

การสั่งซื้อวัตถุดิบของบริษัท
มีทั้งการสั่งซื้อจากผู้ผลิตโดยตรงและการสั่งซื้อผ่านตัวแทนจำหน่ายหรือร้านค้าเหล็ก
ทั้งในประเทศและต่างประเทศ
โดยสัดส่วนการสั่งซื้อวัตถุดิบในประเทศต่อการสั่งซื้อวัตถุดิบจากต่างประเทศนั้น
บริษัทไม่สามารถระบุได้แน่นอน ขึ้นอยู่กับคุณภาพ (Grade) ของวัตถุดิบที่ลูกค้าต้องการ ราคา
ระยะเวลาที่ส่งมอบ และแหล่งวัตถุดิบที่จะสามารถหาได้ในแต่ละช่วงเวลา
โดยในอดีตที่ผ่านมาวัตถุดิบที่บริษัทใช้ส่วนใหญ่จะเป็นวัตถุดิบที่ผลิตในประเทศไทย ญี่ปุ่น
และประเทศในแถบทวีปยุโรป เช่น ฟินแลนด์ เบลเยี่ยม เป็นต้น

สัดส่วนการสั่งซื้อเหล็กของบริษัท ในช่วง 3 ปีที่ผ่านมา มีดังนี้

  ------------------ ----------- -------- -------- ----------- -------- -------- ----------- -------- --------
                                 ปี 2545                        ปี 2544                        ปี 2543   

                     ปริมาณ(ตัน)   ล้านบาท   ร้อยละ    ปริมาณ(ตัน)   ล้านบาท   ร้อยละ    ปริมาณ(ตัน)   ล้านบาท   ร้อยละ

  สั่งซื้อจากต่างประเทศ   8,000       168      31.82    26,000      546      61.90    22,800      456      93.92

  สั่งซื้อจากในประเทศ    18,000      360      68.18    16,000      320      38.10    1,475       29       6.08

  รวมการสั่งซื้อทั้งหมด    26,000      528      100.00   42,000      866      100.00   24,275      486      100.00
  ------------------ ----------- -------- -------- ----------- -------- -------- ----------- -------- --------

อย่างไรก็ดี แนวโน้มในอนาคตคาดว่า บริษัทจะมีสัดส่วนการสั่งซื้อวัตถุดิบจากในประเทศเพิ่มขึ้น
เนื่องจากสามารถสั่งซื้อได้จากผู้ผลิตในประเทศ คือ บริษัท เหล็กสยามยามาโตะ จำกัด
ซึ่งเป็นผู้ผลิตเหล็กโครงสร้างรายแรกในประเทศไทย และบริษัท สหวิริยา เพลทมิล จำกัด
และบริษัทแอล พี เอ็น เหล็กแผ่น จำกัด
ผู้ผลิตเหล็กแผ่นซึ่งมีคุณภาพและราคาที่ถูกกว่าผู้ผลิตต่างประเทศ
รวมทั้งระยะเวลาการส่งมอบที่เหมาะสมแต่ละโครงการ

(ข) ผลกระทบต่อสิ่งแวดล้อม

เนื่องจากผลิตภัณฑ์ของบริษัทใช้เหล็กเป็นวัตถุดิบหลัก ซึ่งก่อให้เกิดมลภาวะน้อยมาก
อีกทั้งยังมีโรงงาน เครื่องมือและเครื่องจักรที่ทันสมัย จึงทำให้การผลิตผลิตภัณฑ์ของบริษัท
ไม่มีผลกระทบต่อสิ่งแวดล้อม

(4) งานที่ยังไม่ส่งมอบ ณ วันที่ 31 ธันวาคม 2545

งานที่มีมูลค่าโครงการมากกว่า 10% ของรายได้รวม ณ สิ้นปี 2545 ที่บริษัทยังไม่ได้ส่งมอบ มี 3
โครงการ คือ

(หน่วย : พันบาท)

  ----------------------------------------------------------- ----------- ----------------
  ชื่อโครงการ / ประเภทโครงการ/ประเทศที่ตั้งโครงการ                  มูลค่างาน     มูลค่าที่ยังไม่ส่งมอบ

  โครงการระบบท่อสำหรับโรงงานแยกก๊าซ ประเทศ ออสเตรเลีย             195,402     23,180

  โครงการแปรรูปโครงสร้างเหล็กโรงงาน Asia Silicones Monomer Ltd.  101,096     33,261
  ประเทศไทย                                                               

  โครงการแปรรูปโครงสร้างเหล็กสำหรับอาคารที่พักผู้โดยสารสนามบินสุวรรณภูมิ   349,839     279,151
  ประเทศไทย                                                               

  รวม                                                         646,337     335,592
  ----------------------------------------------------------- ----------- ----------------

หมายเหตุ : มูลค่าที่ยังไม่ส่งมอบคิดจากมูลค่างานที่ยังไม่รับรู้เป็นรายได้